Invitation til Black Out Poetry

# Kom og vær med til at skabe nye digte ud af gamle historier.

Elever fra Brønderslev Forfatterskole inviterer dig til at være med til en sjov oplevelse, hvor du bagefter kan kalde dig selv hverdagspoet.

Workshoppen er for alle, og det kræver ikke mere end at du har lyst til at lege med. Først vil du lære om metoden og høre eleverne fra Brønderslev Forfatterskole fortælle om deres lyst til at skrive, og hvordan de får inspiration fra hverdagen til at skrive og læse op af egne tekster. Derefter er det din tur til at prøve teknikken ”Black Out Poetry”. Metoden bruges blandt andet som en skriveøvelse eller måde at finde inspiration på, hvis hjernen er kørt tør for idéer.

Da kulturkaravanens overskrift er hverdagsglimt, er det selvfølgelig hverdagens små oplevelser, der laves digte om. Udfordringen er at teksterne skal opstå af gamle bøger, og det derfor er forfatteren før dig, som er med til at skabe dit udgangspunkt. Det bliver ofte rigtig sjovt, men også en forunderlig opdagelse af, hvor meget vores hjerner kan - når bare vi giver dem lov – sammen med en tusch og en gammel bog.

Hver deltager kan bagefter vælge et eller flere af sine værker, som vil blive udstillet som en del af karavanen.

Der er absolut poesigaranti og også en sjov og anderledes oplevelse med nogle af fremtidens forfattere.

Venlig hilsen

xxx

**Kulturkaravanen er en del af den regionale kulturaftale KulturKANtens satsning, som de næste to år over tre omgange skal byde de nordjyske borgere på spændende kulturtilbud tæt på borgernes liv og hverdag. I denne første omgang er det De Nordjyske Biblioteker, der sammen med Det Jyske Musikkonservatorium og foreningen PixlArt, er skabere af de mange kulturtilbud.**